بے سرھال
زاھدہ رئیس راجی
واٹس ایپ whatsapp ءَ کلوہ ءِ دیم دَیگ ءَ پد آئ ءِ نام ئِے چہ ایڈریس بُک ءَ بلاک کُت ءُ وتی سِم کارت ئِے چہ گوشی ءَ درکُت ءُ دوٹکّرانی تہ ءَ پروشت ئِے ءُ نوکیں ملک ءِ نوکیں سیم کارتے گوشی ءَ مان ئِے دات۔ 
 دومی نیمگ ءَ زگرگیں روچ ءَ کلاتیں کوھانی دل ءَ نشتگ آ برے وتی جند ءَ برے امروز ءَ ڈوبارگ ءَ ات کہ واٹس ایپ ءَ کلوہ یے سربئیگ ءِ جار پرینت۔ 
 انچوش چم ئِے ایشی ءِ نام ءِ سرءَ کپت ھیران بوت کہ یک بلاھیں مدّتے ءَ رند چونکا یات ئِے کُتگ۔ انچوش کلوہ یے پچ کُت نبشتہ ات:
 ”مروچی تو پدءَ گیرآھگ ءَ ئے ۔ بلے زانئے پرچیا؟ مروچی پدءَ تئ ساھگ گوں نوکیں دروشم ءَ دیم ءَ اتکہ ۔ھما گپّ ءَ جنَگ ءَ اِنت کہ تو جتگ۔ ھما کار ءَ کنگ ءَ انت کہ تو کُتگ ۔ آوھدے ھم تَو راست اتئے بلے تئ راستی ءِ منّگ پہ ما ھردوئین ءَ تاوان ات ءُ مروچی ھم تئ ساھگ گوں نوکیں دروشم ءَ سد درسد راست انت۔ بلے نوں من ءَ جند ءِ تاوان نہ تورین ایت پمشکا راستی ءَ لگتمال کنان دیم پہ دروگ ءِ منزل ءَ روان آں اگاں بوت کنت من ءَ ھجبر پہیل مہ کن۔ “
کلوہ وانگ ءَ پدتاں دیر ءَ آ بے ترک ءُ توار بُوت۔ دمانے گوں دل ءَ جیڑات ئِے ءُ گوں بچکندے ءَ کلوہ یے چہ گوشی (موبائل) ءَ دیر کُت۔